KIRJALLINEN KYSYMYS E-0431/01

esittäjä(t): Bastiaan Belder (EDD) komissiolle

(16. helmikuuta 2001)

Aihe: Alankomaiden ministeri Herfkensin 26. tammikuuta 2001 päivätty komission jäsen Nielsonille osoitettu kirje, joka koskee pyyntöä rahoittaa aborttia koskevia kehitysyhteistyöohjelmia

Katsooko komissio, että tässä on kyse merkittävistä eettisistä päätöksistä? Onko niin, että ministeri Herfkensille ei voida antaa vastausta pyyntöön rahoittaa aborttia koskevia kehitysyhteistyöohjelmia eurooppalaisin varoin, nyt kun Yhdysvallat on muuttanut kantaansa asian suhteen, ennen kuin parlamenttia ja neuvostoa on kuultu?

Katsooko komissio, että ministeri Herfkensin asiaa koskeva kysymys tulee epäsuotuisalla hetkellä, kun komissio uudistaa parhaillaan kehitysyhteistyöpolitiikkaansa? Missä määrin komissio katsoo tämän tukipyynnön olevan samansuuntainen yhteisön kehitysyhteistyöpolitiikan prioriteettien kanssa?

Voisiko komissio ilmoittaa, missä määrin yhteisö on vastuussa niiden aukkojen täyttämisestä, jotka syntyvät muiden valtioiden kehitysyhteistyöpolitiikan muutosten johdosta? Mikä vaikutus tällaisella toimintatavalla on politiikan yhtenäisyyden kannalta?

Mitä mieltä komissio on yleisesti sellaisten kehitysyhteistyöohjelmien täytäntöönpanosta, joiden yhteydessä rahoitetaan avunantaja- ja/tai avunsaajamaiden kannalta eettisesti arkaluonteisia hankkeita?

Poul Nielsonin komission puolesta antama vastaus

(5. huhtikuuta 2001)

Lisääntymisterveys on yksi yhteisön kehitysyhteistyöpolitiikan painopisteistä, jossa on saavutettu yksimielisyys useiden viime vuosina muun muassa Kairossa, Beijingissä ja Kööpenhaminassa järjestettyjen merkittävien kehitysyhteistyökonferenssien tuloksena. Miesten ja naisten mahdollisuus tehdä vapaita ja tietoisia valintoja lasten määrästä ja ajoituksesta, korkeatasoisten perhesuunnittelupalveluiden ja seksuaalisuuteen liittyvien terveyspalveluiden saatavuus sekä asiantuntevan hoidon saaminen synnytyksen yhteydessä ovat kaikki perusoikeuksia, joita yhteisön olisi eittämättä tuettava.

Yhteisö ei pyri edistämään abortin käyttöä perhesuunnittelun välineenä. Komissio ei tue eikä tuomitse abortin käyttöä edistäviä organisaatioita. Se pyrkii ehkäisemään tuellaan tarvetta abortteihin. Kaikesta huolimatta abortti on todellisuutta 50 miljoonan naisen elämässä joka vuosi. Usein abortti tehdään laittomasti vaarallisissa olosuhteissa, mikä aiheuttaa suunnatonta kärsimystä ja arviolta 80 000 naisen kuoleman vuosittain. Siellä missä aborttia ei ole lailla kielletty, siitä pitäisi tehdä turvallinen ja naisten ulottuvilla oleva, ja naisilla pitäisi olla mahdollisuus korkeatasoisiin palveluihin abortista johtuvien komplikaatioiden hoitamiseksi.

Komission mielestä olisi parempi, jos yhteisön ei tarvitsisi täyttää muiden maiden kehitysyhteistyöpolitiikan muutosten aiheuttamia aukkoja. Sen yhteistyökumppanit kehitysmaissa tarvitsevat johdonmukaista ulkoista toimintalinjaa ja tukea. Komissio toivoisi, että kaikki kehittyneet maat antaisivat osansa kehitysyhteistyön rahoittamiseen.

Komissio tarvitsee lisätietoja Yhdysvaltojen äskettäisen päätöksen vaikutuksista lisääntymisterveyttä koskevaan ohjelmasuunnitteluun köyhissä maissa sekä siitä, mihin organisaatioihin päätös vaikuttaa eniten. Ensimmäiset tiedot viittaavat siihen, että rahoituksen leikkaukset voivat vähentää tukea seksuaalisuuteen liittyviä terveyskysymyksiä ja lisääntymisterveyttä koskeville ohjelmille monissa maissa. Viime kädessä tämä voi johtaa vain ei-toivottujen raskauksien, aborttien ja synnytyksen yhteydessä tapahtuvien kuolemien lisääntymiseen sekä HIV-/aids-tartuntojen, köyhyyden ja kurjuuden lisääntymiseen.

Komissio on tästä asiasta samaa mieltä puheenjohtajavaltion ja jäsenvaltioiden ministerien kanssa, ja se voi varauksetta ryhtyä toimenpiteisiin näin keskeisessä asiassa. Tätä varten komissio valmistelee parhaillaan ehdotusta lisääntymisoikeuksia koskevaksi yhteisön ohjelmaksi.